Vozila pijana: Tešku nesreću u Istri skrivila riječka pročelnica

Vera Begić Blečić (36) je pročelnica za sport i tehničku kulturu Grada Rijeke i već je jednom pijana skrivila prometnu nesreću. Tada je rekla da je pogriješila i da se kaje

<p>Tešku prometnu nesreću na Istarskom ipsilonu skrivila je pročelnica za sport i tehničku kulturu Grada Rijeke <strong>Vera Begić Blečić (36)</strong>, neslužbeno doznaje portal <a href="http://www.fiuman.hr/rijecka-procelnica-za-sport-skrivila-prometnu-nesrecu-u-kojoj-je-jedna-osoba-poginula/"><strong>Fiuman</strong></a>. Glasnogovornica Grada Rijeke odgovorila je tek kako tu informaciju ne može potvrditi.</p><p>Podsjetimo, vozačica (36) je <strong>pod utjecajem alkohola od 1.81 promila </strong>upravljala automobilom Peugeot, riječke registarske oznake, dionicom autoceste Nova Vas - Višnjan u suprotnom smjeru. </p><p>U nepreglednom zavoju je <strong>bočnim lijevim ogledalom udarila u bočno lijevo odgledalo automobila Škoda</strong>, slovenske registarske oznake, kojim je iz suprotnog smjera upravljao <strong>31-godišnji slovenski državljanin</strong>, a potom je nastavila vožnju <strong>u suprotnom smjeru</strong> prema mostu Mirna, nakon čega je prednjim dijelom vozila udarila u zaštitnu ogradu, koja razdvaja istočni kolnički trak od zapadnog.</p><h2>U autu je bila tročlana obitelj</h2><p><strong>Automobil se odbio od ograde i prednjim dijelom udario u Peugeot</strong>, pulske registarske oznake, kojim je iz suprotnog smjera upravljao <strong>41-godišnjak</strong>, a od siline udarce, vozilo pulskih registarskih oznaka prevrnulo se na bočnu stranu, dok je vozilo riječke registarske oznake udarilo u zaštitnu ogradu.</p><p>Zbog zadobivenih ozljeda, <strong>41-godišnji vozač je poginuo na mjestu</strong>, dok su njegovi suputnici, <strong>38-godišnjakinja i dijete</strong>, prevezeni u riječku bolnicu, gdje je utvrđeno da su lakše ozlijeđeni. Lakše ozlijede zadobila je i 36-godišnja vozačica, protiv koje se radi sumnje da je počinila kazneno djelo izazivanje prometne nesreće u cestovnom prometu, podnosi kaznena prijava nadležnom državnom odvjetništvu.</p><h2>Već je skrivila jednu nesreću</h2><p>Inače, <strong>Vera Begić Blečić</strong> već bila u fokusu javnosti radi lakše prometne nesreće koju je skrivila u Rijeci u lipnju prošle godine te je tad napustila mjesto nesreće.</p><p>Policija ju je pronašla pet sati nakon nesreće te je provedeno alkotestiranje koje je pokazalo da ima 0,42 promila alkohola u krvi, što je zbog tolerancije na grešku uređaja smanjeno na 0,32 promila. </p><p>Tada je za <a href="http://www.novilist.hr/Vijesti/Rijeka/Vera-Begic-Blecic-o-nesreci-Napravila-sam-gresku-pokrit-cu-se-usima-i-drugi-put-bit-cu-pametnija"><strong>Novi list</strong></a> izjavila:</p><p>- Platit ću kaznu, snositi odgovornost za što sam kriva. Napravila sam grešku, pokrit ću se ušima i drugi put bit ću pametnija.</p>